b"\n_START_ARTICLE_\nAntonio Dur\xc3\xa1n\n_START_SECTION_\nBiografia\n_START_PARAGRAPH_\nAntonio Dur\xc3\xa1n va n\xc3\xa9ixer el 19 d'agost de 1924 a Arb\xc3\xbacies, La Selva.  Als 10 anys es va traslladar amb la seva fam\xc3\xadlia a La Laguna (Tenerife), on va comen\xc3\xa7ar a jugar al futbol, i en els anys 1940 va donar el salt com a professional al C\xc3\xb2rdova C.F._NEWLINE_Les seves bones actuacions van cridar l'atenci\xc3\xb3 de l'Atl\xc3\xa8tic de Madrid, que va contractar-lo el 1948. El seu debut va ser el 12 de setembre davant del Sevilla FC. En les seves tres temporades, va disputar un total de 32 partits i va marcar 15 gols. Malgrat que no va poder despuntar per les seves cont\xc3\xadnues lesions, va contribuir a la consecuci\xc3\xb3 de dues lligues i una copa Eva Duarte. All\xc3\xad va con\xc3\xa8ixer tamb\xc3\xa9 a Ulla, una sueca que treballava com a assistenta del seu company Henry Carlsson, i amb la qual es va casar. Des de 1952 fins a 1954 va jugar al Real Oviedo i despr\xc3\xa9s es va retirar com a jugador per emigrar a Su\xc3\xa8cia amb la seva esposa._NEWLINE_Dur\xc3\xa1n va establir-se a Timr\xc3\xa5 el 1955 i durant els seus dos primers anys va treballar en una f\xc3\xa0brica de paper; a m\xc3\xa9s d'entrenar a l'equip que patrocinava l'empresa, s'encarregava de treure la neu del terreny de joc. El 1958 va ser t\xc3\xa8cnic del modest Sandvikens IF, que llavors jugava a la primera divisi\xc3\xb3 sueca, i entre 1960 i 1963 va entrenar el \xc3\x85tvidabergs FF, on va adoptar recursos t\xc3\xa0ctics i sistemes d'entrenament que fins llavors eren in\xc3\xa8dits en aquest pa\xc3\xads, com la t\xc3\xa0ctica 4-2-4 que va utilitzar Brasil al Mundial de 1962._NEWLINE_El 1964 va marxar al Malm\xc3\xb6 FF, un dels equips m\xc3\xa9s importants de Su\xc3\xa8cia i que llavors portava deu anys sense guanyar un t\xc3\xadtol. Dur\xc3\xa1n va endurir els m\xc3\xa8todes de treball, amb sessions molt f\xc3\xadsiques, i va utilitzar el mateix sistema t\xc3\xa0ctic que en el seu club anterior. A m\xc3\xa9s, va coincidir amb un planter format per internacionals com Bo Larsson, Krister Kristensson i Staffan Tapper, entre d'altres. En els vuit anys que entrenar-hi va aconseguir quatre lligues (1965, 1967, 1970 i 1971) i la Copa de Su\xc3\xa8cia de 1967, la qual cosa el va convertir en l'entrenador m\xc3\xa9s guardonat fins a l'arribada de Roy Hodgson._NEWLINE_La seva \xc3\xbaltimes etapa com a entrenador va ser al Djurg\xc3\xa5rdens IF d'Estocolm entre 1972 i 1974, sense cap t\xc3\xadtol. El 1975, als 51 anys, va sofrir un\xc2\xa0vessament cerebral que va obligar-lo a retirar-se del futbol professional i a jubilar-se. El 2007 va tenir una segona apopleg\xc3\xada que va agreujar el seu estat de salut, i finalment va morir a \xc3\x85kersberga l'11 de gener de 2009. Li van sobreviure la seva esposa Ulla i quatre fills."